कन्नौज। कड़ी मेहनत और लगन से सपना साकार करने की जिद हो तो कोई भी नाम रोशन कर सकता है। इसे छोटे से गांव में रहने वाली युवती रजनी ने साबित कर दिखाया है। रजनी की फिल्म आज बड़े परदे पर रिलीज हो रही है।
जसोदा कस्बे से लगे बैसावारी गांव में रहने वाले आरएस कटियार भारतीय सेना में सिपाही के पद से सेवानिवृत्त हैं। इनकी बेटी रजनी कटियार का बचपन से कला की ओर रुझान था। कक्षा 12 की पढ़ाई के बाद भात खंडे लखनऊ से भरत नाट्यम सीखा। यहां से वह मुंबई चली गईं। यहां रंगमंच और अभिनय के क्षेत्र में जगह बनाने के लिए संघर्ष शुरू कर दिया। राजस्थानी फिल्म ठकुराइन में बेहतरीन अदाकारी से सफलता मिल गई। दिल से मासूम है म्यूजिक वीडियो और ट्रिब्यूट टू रेखा जी में इन आंखों की मस्ती के ....गाने से जलवा बिखेरकर फिल्म जगत में जगह बनाई।
शुक्रवार को रजनी कटियार की मोस्ट कॉमन बुड़बक हिंदी फिल्म रिलीज हो रही है। इसमें उन्होंने दबंग लड़की का रोल निभाया है। यह फिल्म करीब 300 सिनेमा घरों में रिलीज हो रही है। इसको लेकर जिले में खुशी का माहौल है। रजनी ने बताया कि इस कामयाबी के पीछे माता महेश्वरी और पिता का हाथ है।
बेटी का अभिनय दिखाने के लिए चलेगा अतिरिक्त शो
कन्नौज। रजनी कटियार की फिल्म दिखाने के लिए सुबह अतिरिक्त शो चलेगा। नारायन मिनी प्लेक्स के मैनेजर मनोज अवस्थी ने बताया कि फिल्म रिलीज होने की जानकारी मिलने पर उन्होंने शुक्रवार सुबह दस बजे से शो चलाने का फैसला लिया है। दर्शकों की संख्या बढ़ने पर दिन में तीन शो चलाने की तैयारी की गई है।